Jong dramaturge gesels oor Jakes Gerwel Skrywersresidensie IV | LitNet
LitNet Boeke en skrywers 2019-11-26
Die Jakes Gerwel Stigting het onlangs vyf jong dramaturge die geleentheid gegee om hulself verder te slyp onder die vaandel van 'n mentorskapprogram in samewerking met die Suidoosterfees en die Nasionale Afrikaanse Teater-inisiatief (NATi).
Keanen Engel, Tasneem Daniels, Kanya Viljoen, Du Toit Albertze en Herschelle Benjamin het vir 'n maand in die Paulet-huis te Somerset-Oos aan nuwe Afrikaanse teatertekste gewerk wat volgende jaar by die Suidoosterfees sal debuteer.
Die skrywer en regisseur Amy Jephta het dié vyftal as mentor met hul vakmanskap gehelp tydens die Skrywersresidensie in die Oos-Kaap.
Paulet-huis in Somerset-Oos (Foto: verskaf)
Die skrywers het na afloop van die residensie hulself genoop om met mekaar te praat oor hul individuele agtergronde, die dramas waaraan hul gewerk het, asook elkeen se toekoms in die kunste.
Van links: Amy Jephta (mentor), Kanya Viljoen, Keanen Engel, Herschelle Benjamin, Du Toit Albertze en Tasneem Daniels
Vier podcasts het daaruit gespruit.
In dié reeks gesels die skrywers oor hul agtergronde, die dramas waaraan hulle gewerk het, verskillende vraagstukke waaroor hulle geskryf het, die skoliere wat die Paulet-huis besoek het en saam met wie hulle kon werk, asook die toekoms vir elkeen as jong Afrikaanse skrywer.
In die laaste aflewering van die reeks gesels die skrywers oor die Skrywersresidensie in Somerset-Oos en hoe dit gevoel het om in 'n rustige en gemaklike omgewing te kon skryf. Hulle gesels ook oor die toekoms vorentoe vir elkeen van hulle, en ook vir Afrikaanse teater.